یئددینجى درس
اوزلاشما ایلگیسی (3)
مۆرکب خبرلر:
دیلیمیزده خبرلر ساده و یا مۆرکب اولار. خبر سؤزدن عیبارت اولاندا، یوخاریدا گؤردۆیۆمۆز کیمى، مۆبتدا ایله اوزلاشار. آنجاق مۆرکب خبرلرده وضعیت باشقا جور اولور. مۆرکب خبرلر ایکى و یا داها آرتیق کلمهدن عیبارت اولور. مۆبتدا ایله اوزلاشماق مسئلهسینده بو خبرلرین هامیسى عئینى درجهده فعالیت گؤسترمیرلر، بو حالدا خبرى تشکیل ائدن کلمهلرى ایکى یئره آییرماق اولار.
1. مۆبتدا ایله نحوى علاقه ساخلامایان، اونونلا اوزلاشمایانلار.
2. مۆبتدا ا ایله نحوى علاقه ساخلایان، اونونلا اوزلاشانلار.
مۆرکب خبرلرین ترکیب حیصه لرى ایکى بؤلۆمدن عیبارت اولور. مۆرکب خبرین اولینده اولان بیر و یا نئچه کلمه مۆبتدا ایله اوزلاشماز و دَییشیلمز، بونلارا مۆرکب خبرین ایسمى حیصهسى دئمک اولار. آنجاق مۆرکب خبرین سون حیصهسى مۆبتدا ایله اوزلاشار، لاکین ایسمى بؤلۆمۆ، مۆختلیف نیطق حیصهلریندن اولا بیلرسه ده، مۆبتدا ایله، شخص و کمیته گؤره، اوزلاشماز. مثلا: من مکتب مۆدۆرۆیم، سن مکتب مۆدۆرۆسن، او مکتب مۆدۆرۆدۆر، بیز مکتب مۆدۆرۆیۆک، سیز مکتب مۆدۆرۆسۆز، اونلار مکتب مۆدۆرۆدۆرلر.
دئمک مۆرکب خبرین فعل بؤلۆمۆ، یوخاریدا گؤردۆیۆمۆز کیمى، شخص و کمیته گؤره اوزلاشایر، آنجاق خبرین ایسمى بؤلۆمۆ "مکتب" دَییشیلمیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab